  Майя Бывальцева Удмуртилэн Сюрес фондысьтыз Ижкар 2016-тӥ арын 593 миллион манет басьтӥз. 500 миллион манетсэ автомобиль сюресъёсты тупатъяны кутозы, 93 миллионзэ — азбаръёсты, ивортэ кар администрацилэн пресс-службаез. «Таяз арын чакламын таӵе ужрадъёс: Магистральной урамысь выжез рос-прос тупатон, Славянской шоссеын Пазелинка шур вамен выжез выльдон, Пойма урамлэсь Магистральной урамысен Маяковский урамозь люкетсэ выльдон (ву кошконэз радъянэн), 52 сюрс квадрат метр быдӟа азбаръёсты тупатон, 38 иськем мында сюресъёсты выльдон», — верамын ивортонын. Сюресъёсты тупатон списоке 64 объектъёс пыртэмын. Ужъёсты быдэстӥсь огазеяськонъёсты быръён 4-тӥ оштолэзе ялэмын. Усьтэм конкурсэз ортчытонъя ивортонэз zakupki.gov.ru сайтысь учкыны луэ. Контракт улсын сюресэз, тротуаръёсты, колодчаосты но мукет ужъёсты быдэстыны чакламын, оглом 343 миллион манет тыр. Оштолэзьлэн шорозяз урамъёсын но азбаръёсын быдэстоно мукет ужъёсъя  конкурсъёс ялэмын луозы. Ужъёс кутскозы 10-тӥ-15-тӥ куартолэзе, куазь тупатскем бере. 2016-тӥ арын тупатыны чаклам объектъёсын списокен тодматскыны луоз карлэн нимлыко сайтаз. Отчы пыремын бадӟым урамъёс, кварталъёс куспысь урамъёс, азбаръёс, Медведево но Люлли микрорайонъёсын пуктӥськись коркаос доры сюресъёс лэсьтон но мукет. Тупатъян ужъёсты нуон радлык кылдытэмын луоз подрядчикъёсты быръем бере. Со гумыосты вуоно шунтӥськон вакытлы тупатъян радлыкен ӵошатэмын луоз. Тегъёс: Авто Ижкар Удмуртия сюресъёс тупатъянужъёс  